b'\n_START_ARTICLE_\nMyyr\xc3\xa4mies\n_START_SECTION_\nVoimat ja varusteet\n_START_PARAGRAPH_\nMyyr\xc3\xa4miehell\xc3\xa4 ei ole yliluonnollisia kykyj\xc3\xa4. H\xc3\xa4n on kuitenkin eritt\xc3\xa4in nerokas, ja on maanalaisista piilopaikoista l\xc3\xb6yt\xc3\xa4nyt ihmisen tietotason ylitt\xc3\xa4vi\xc3\xa4 muinaisia laitteita. Myyr\xc3\xa4mies kykeni opettelemaan n\xc3\xa4iden outojen koneiden k\xc3\xa4yt\xc3\xb6n ja tutustui ihmisen k\xc3\xa4sityksen yli meneviin tieteisiin._NEWLINE_Vaikka Myyr\xc3\xa4mies on liki sokea, h\xc3\xa4nen muut aistinsa ovat kuitenkin korostuneet kompensoimaan visuaaliset aistit. Myyr\xc3\xa4miehen tarkentuneet aistit ovatkin melkein samaa mittaluokkaa Daredevilin kanssa. Myyr\xc3\xa4mies tuntee lis\xc3\xa4ksi maanalaisen maailman kuin omat taskunsa ja kykenee hallitsemaan valtakuntansa hirvi\xc3\xb6it\xc3\xa4. _NEWLINE_Myyr\xc3\xa4mies taistelee miltei kaksimetrisen sauvansa avulla (sauvat ovat yleens\xc3\xa4 tehdyt joko puusta tai alumiinista). H\xc3\xa4nen sauvassaan piilee runsaasti k\xc3\xa4tketty\xc3\xa4 aseistusta. Kaikki sauvat sis\xc3\xa4lt\xc3\xa4v\xc3\xa4t biometrisen lukon joka est\xc3\xa4\xc3\xa4 ket\xc3\xa4\xc3\xa4n muuta kuin Myyr\xc3\xa4miest\xc3\xa4 k\xc3\xa4ytt\xc3\xa4m\xc3\xa4\xc3\xa4n niit\xc3\xa4. _NEWLINE_H\xc3\xa4n on itse kehitellyt taistelutyylin joka muistuttaa b\xc5\x8djutsua. Huolimatta pienest\xc3\xa4 koostaan ja heikkouksistaan Myyr\xc3\xa4mies on taitava l\xc3\xa4hitaistelija. Myyr\xc3\xa4mies komentaa my\xc3\xb6s maanalaisten olentojen armeijaa, lukemattomia moloideja ja muita hirvi\xc3\xb6it\xc3\xa4.\n_START_SECTION_\nMoloidit\n_START_PARAGRAPH_\nMoloidit ovat Deviaanien luomia olentoja. Maanalaisen maailman olennoista moloidit ovat heikoimpia mutta niiden m\xc3\xa4\xc3\xa4r\xc3\xa4 kompensoi voiman puutteen. Deviaanit eiv\xc3\xa4t arvostaneet henkisesti ja fyysisesti rajoittuneita luomuksiaan ja yrittiv\xc3\xa4t tuhota ne kaikki. _NEWLINE_Nyky\xc3\xa4\xc3\xa4n moloidit palvelevat herraansa Myyr\xc3\xa4miest\xc3\xa4 ja ovat yritt\xc3\xa4neet useasti tuhota Ihmeneloset. Tyrannoidit taas ovat normaaleista moloideista poikkeava lahko, joka palvelee toista maanalaista diktaattoria Tyrannusta.\n_START_SECTION_\nRajoitukset\n_START_PARAGRAPH_\nMyyr\xc3\xa4miehen silm\xc3\xa4t ovat eritt\xc3\xa4in herk\xc3\xa4t valolle. Normaali huonevalaistus saa h\xc3\xa4net hetkellisesti sokeaksi ja vaurioittaa h\xc3\xa4nen silmi\xc3\xa4\xc3\xa4n. Heikkouttaan vastaan Myyr\xc3\xa4mies on kehitellyt erityiset silm\xc3\xa4lasit, jotka himment\xc3\xa4v\xc3\xa4t valon h\xc3\xa4nelle sopivaksi. Lasit my\xc3\xb6s tehostavat valoa pimeiss\xc3\xa4 paikoissa, jolloin Myyr\xc3\xa4mies voi n\xc3\xa4hd\xc3\xa4 pime\xc3\xa4ss\xc3\xa4kin.'